Az ország tortája

Az ország tortája (másként: Országtorta, Magyarország tortája), Magyarország „születésnapi tortája”, amelyet minden évben, a magyar államiság megszületésének szimbolikus napján, az augusztus 20-i ünnepségek alatt mutatnak be Budapesten, valamint az ország több száz cukrászdájában. Ez egy olyan születésnapi torta, amelyet nem egyszer vágnak fel egy helyen, hiszen a győztes tortákat egész évben országszerte mindenki meg tudja kóstolni az ország cukrászdáiban. A Magyarország Tortája gasztronómiai verseny győztes tortáinak bemutatása és kóstolása rendszeresen a Magyar Ízek Utcája elnevezésű eseményen történik. 
A Magyar Cukrász Iparosok Országos Ipartestülete a Magyar Köztársaság kormányának felkérésére a 2007. augusztus 20-i ünnepségre alkotta meg először az ország tortáját, a különleges, madártejes tortát, azóta a Miniszterelnöki Hivatal és az Ipartestület minden évben közösen írja ki a pályázatot, amely során az ország különböző pontjain található cukrászatok nevezhetnek saját tortáikkal, a megtisztelő cím elnyerésére. A kiválasztást mindig egy neves szakmai zsűri végzi. A 2016. évi verseny eredményét a szakmai zsűri négy fordulós értékelés után hirdette ki. Az első körben az anonim nevezett tortákból választott ki tíz tortát, a második körben a tízből a három döntőst jelölte meg, majd a döntős tortákat újrakóstolva a készítőikkel konzultálva javaslatokat tett a cukrászmestereknek a kiválasztott torták tökéletesítésére. 
Az ország tortája
Az ország tortájának pontos és eredeti receptjét minden év augusztus huszadikán teszik nyilvánossá a Magyar Cukrász Iparosok Országos Ipartestületének honlapján. Az új torták szintén minden év augusztus 20-tól árusíthatók. A Magyar Cukrász Iparosok Országos Ipartestülete honlapján közzé teszi a szakmai versenyen nyertes, ország tortáját készítő és árusító cukrászdák listáját is.
Magyarország Cukormentes Tortája
2012 óta minden évben a cukorbetegség terjedése ellen küzdő nonprofit szervezet, az Egy Csepp Figyelem Alapítvány és a Magyar Cukrász Iparosok Országos Ipartestülete együtt írja ki, a Magyarország Cukormentes Tortája cím elnyeréséért a pályázatát. 
Az induló versenyzőknek fehér liszt, hozzáadott cukor, mesterséges adalékanyag és tartósítószer nélkül kell elkészíteniük tortájukat. „De a cél nem csupán a cukormentes receptek és technológiák bevezetése a magyar cukrászatokba, hanem a figyelem felhívása az egészséges életmód fontosságára”. A 2015. évi kategória győztes „Barackos buboréktorta” cukormentességét komoly laboratóriumi vizsgálat hitelesítette, amely megállapította, hogy egy szelet „Barackos buboréktorta” a Magyar Dietetikusok Országos Szövetségének, az alapanyagokból kiindult számításai alapján, 11,8 g szénhidrátot és 278 kcal-t tartalmaz. A torta akkor felel meg a versenykiírás követelményeinek, ha az akkreditált laboratóriumi vizsgálaton átesik, így válik bizonyossá, hogy a megfelelő mértékben tartalmaz szénhidrátot, élelmi rostot, zsírt, fehérjét, vizet és sót, valamint energiát. 
Interjú1
„Országtorta mese” ifj. Zila Lászlóval – Tíz év, tíz szelet finomság
Idén a tízedik alkalommal vághatjuk fel az Ország tortáját, Magyarország születésnapi tortáját, melyet 2007 óra minden évben neves szakmai zsűri választ ki és tár a nagyérdemű elé augusztus 20-án. Ezúttal az Őrség zöld aranya nevet viselő fantasztikus színösszetételű tortakölteményé lett a dicső cím, melyet a salgótarjáni Szó Gellért álmodott meg. A málnás ízzel kiegészített tökmagos tortára várva úgy döntöttünk, végigkóstoljuk az elmúlt tíz év ünnepi süteményeit. Az ünnepi tortakóstoláshoz helyszínül a Zila Kávéház – Krisztina Cukrászda és Étterem szolgált, akiknek már négy ország tortáját köszönhetünk, és akiknél az elmúlt évtized nyertesei közül több is állandóan kapható. Ifj. Zila Lászlóval beszélgettünk.
2007-ben édesapád készítette az első ország tortáját, a Madártejtortát. Akkor még nem volt pályázat, felkérésre készült a fantasztikus sütemény. Miért pont madártej lett?
Mindenképpen valamilyen tradicionális magyar süteményt szerettünk volna alapul venni. Amikor a felkérés érkezett, apukám Horvátországban nyaralt és éppen azon törte a fejét, hogyan készíthetne az ottani vendéglátóknak hagyományos madártejet. A töprengés közben érkezett a kérés, hogy találjon ki valamilyen különleges tortát az ünnepre, így született meg a madártej torta ötlete.
Azóta is készültök az ünnepre, így a következő két évben, sőt azután még 2011-ben is Zila Lászlóé lett az év tortája. Mindig fontos volt, hogy valamilyen autentikus magyar édesség adja az alapötletet?
Az volt a célunk, hogy mindig valamilyen hazai tradíciót, sőt ha lehet, valamilyen tájegység jellegzetességét jelenítse meg a torta, amelyet mindig igyekeztünk a névben is megmutatni, gondoljunk csak a pándi meggytortára, vagy a szatmári szilvatortára. De csodálatos és szintén magyar tradíciót visz tovább a 2008-as szilvagombóc torta is. A kiírásban már a második alkalomtól úgy szerepel, a tortáknak magyaros ízvilágúnak vagy a magyar tradíciókhoz kapcsolódónak kell lenniük, nem tartalmazhatnak aromákat, margarint, és növényi tejszínt.
Melyik „országtorta” váltotta ki eddig a legnagyobb érdeklődést?
Azt hiszem, talán a 2011-es kecskeméti barackos kölestorta, amely mind a mai napig az egyik legkeresettebb tortánk. Megmondom őszintén, nekem nem ez a legnagyobb kedvencem, de az emberek imádják. Nagyon szereti a közönség a veresegyházi Sulyán Cukrászat által megálmodott szilvagombóc tortát is, amelyben gyönyörűen megmutatkozik a jól ismert gombóc. Ezt mind a mai napig sokan rendelik nálunk is.
A köles talán a Zila Cukrászda tortájával került először „reflektorfénybe” a süteménypiacon. Fontos, hogy legyen valami csavar, legyen valami különleges az ország tortájában?
Inkább úgy fogalmaznék, hogy az a fontos, hogy valami újat, frisset, előremutatót hozzon a cukrászatba. Egy egyszerű csokoládétorta nyilván nem lehet az év tortája. Fontos, hogy belekerüljön egy addig kevésbé használt alapanyag vagy új személyiséget kapjon általa egy olyan tradicionális édesség, mint a somlói galuska, a szilvagombóc, vagy a mézes krémes. Egyébként minden év augusztus 20-án óriási a sor a cukrászda előtt, amikor árulni kezdjük Magyarország Tortáját. Az első pillanatban nem is az a fontos az embereknek, hogy pontosan miből is készült, csak meghallják, hogy „országtorta” és máris szeretnék megkóstolni. A szatmári szilvatorta például egy kicsit más formában már korábban is kapható volt a cukrászdában, kávéházunk öt éves fennállására készítettük 2008 januárjában, de amióta 2008-ban az ország tortája lett, óriási kedvenccé vált.
Az Egy Csepp Figyelem Alapítvány és a Magyar Cukrász Iparosok Országos Ipartestülete idén ötödik alkalommal az ország cukormentes tortáját is megválasztotta, Zila László tortája (Almatorta egressel) itt is győzött már egyszer. Egy cukrász számára nem jelenti „a fél kéz elvételét” ha ki kell hagyni a cukrot a süteményből?
Azt hiszem ez inkább egyfajta kihívást jelent, ráadásul óriási szükség van ezekre a süteményekre, ennek megfelelően nagyon nagy iránta az érdeklődés is. A Nándori László által kifejlesztett Ribizlihabos-almás réteges, amely három éve nyerte el ezt a címet, ma is nagyon kedvelt nálunk. Nagyon fontos, hogy a cukrászmesterek megmutassák, cukor nélkül is lehet nagyon finom és nagyközönség számára élvezhető süteményeket készíteni, természetes alapanyagokból. Az Egy Csepp Figyelem Alapítvány ezen kezdeményezése hiánypótló, nagyon támogatjuk.
El lehet készíteni ezeket a tortákat otthon? 
Elvileg igen, de biztos, hogy sok türelem és hosszas „pepecselés” szükségeltetik hozzá. Az emberek próbálják is elkészíteni házilag a tortákat, pont a minap hívott valaki, hogy nem sikerül neki a madártej torta olyanra, mint szeretné, segítsek egy kicsit.


Az ország tortája
Év	Győztes torta	Győztes cukrász	Győztes cukrászat	Város	A torta leírása
2007	Madártej torta	Zila László	Zila Kávéház	Budapest	Tojásfehérje habbal készült, tortaformában kisült és baracklekvárral összeragasztott két tortalapra vanília krémet töltöttek. Tetejét csokoládéforgáccsal, tejszínhabrózsákkal díszítették.
2008	Szatmári szilvatorta	Zila László	Zila Kávéház	Budapest	A torta alapja az aszalt szilvával és rummal készített három piskóta lap közé töltött csokoládé és marcipán alapkrémes réteg, amelyet tejszínhabbal, aszalt szilvával, vágott pörkölt mandulával és zöld marcipán levelecskékkel díszítettek.
2009	Pándi meggytorta	Zila László	Zila Kávéház	Budapest	Pándy meggy nem csak a töltelékben, de a tésztájában is van, amely tojás, cukor, friss meggy és citrom reszelt héjával készült piskóta. A tortát három piskótaréteg között mascarponéval és a fehér csokoládéval készült alapkrémmel és a meggyet, a cherry brandyt és a fahéjat is tartalmazó meggykrémmel töltötték meg, majd piros meggyel és zöld marcipánlevelekkel díszítették.
2010	Szilvagombóc torta	ifj. Sulyán Pál
Sulyánné Benkó Katalin	Sulyán Cukrászda	Veresegyház	A tortát a jól ismert szilvás gombóc receptje ihlette. A vaníliás tejszínkrém, aszalt szilva darabkákkal töltött Sacher-tortalapok között szerepel, a torta közepébe egy marcipános szilvás desszert van helyezve, amely egy belga csokoládéba mártott marcipán és szilvalekvárral töltött piskóta összeállítás. A kész torta 70% kakaótartalmú lágy belga csokoládéval és aszalt szilvával díszített.
2011	Kecskeméti barackos kölestorta	Zila László	Zila Kávéház	Budapest	Tejben, vajban, vaníliában, reszelt citromhéjjal felfőzött kölesből, lenmagpehely, mandulaliszt, tojás és túró keverékével sütött piskóta alap felhasználásával egy tejszínhab, sárgabarackdarabok és gyümölcsöntettel töltött speciális tortaformában készült. Tetejét étcsokoládéval és felezett sárgabarackkal díszítették.
2012	Szabolcsi almás máktorta	Pintér Zsolt	Koko Cukrászda	Veszprém	Jellemzően magyar alapanyagokból készült, a kölespehellyel készült hat mákos tortalap között fahéjas almás töltelék és tejszínes vaníliás krém rétegekkel, a kész torta krémmel fedett teteje darált mákkal van meghintve.
2013	Milotai mézes grillázstorta	Bacskó Szilárd	Major Cukrászda	Budapest	Kétféle krémmel, 30 dkg dió felhasználásával készült torta, a felépítése szerint olymódon, hogy egy-egy pralinés és mézes réteget egy ropogós, diós-grillázsos réteg választja el egymástól.
2014	Somlói revolúció	Damniczki Gyula Balázs	Damniczki Cukrászda	Székesfehérvár	Mousse tortaként újraalkotott somlói galuska, diógrillázsos tésztára rétegezett étcsokoládé mousse és egy narancsbetét fölé helyezett, ganache-sal borított vaníliás fehér csokoládékrém torta.
2015	Pannonhalmi sárgabarackpálinkás karamelltorta	Szó Gellért	G&D Kézműves Cukrászda	Salgótarján	Sárgabarack, mandula, csokoládé és karamell kombinációjával alkotott torta harmonikus ízekkel egy kis sárgabarack pálinkával megbolondítva. A torta a tetején légpárnás fóliával formázott buborékmintás díszítéssel készült.
2016	Az Őrség Zöld Aranya	Szó Gellért	G&D Kézműves Cukrászda	Salgótarján	Az Őrség zöld aranya a szalafői Batha Porta hagyományos eljárással készített tökmagolajával, mandulaliszt, málnazselé, fehércsokoládés ganache, hántolt ostya és tökmag praliné felhasználásával készült. Alulra egy tökmagos joghurtos piskótalap került. A fehércsokoládés, lazára felvert selymes és csillogó párizsi krémre (ganache) került egy ropogós tökmag praliné réteg, amelyre a málnazselé réteg, majd ismét egy lágy ganache réteg. A tetejét fehércsokoládés tökmagolajos tükörzselével fedték be, erre pedig tejszínhab stuffra helyezett temperált fehércsoki-toll díszítmény került, nyers darált tökmaggal megszórva.
2017	Balatoni Habos Mogyoró	Vaslóczki Orsolya	SUGAR! Design Cukrászda	Budapest	Mogyorós mousse, mogyorós habtészta alapú torta tejcsokoládés karamellhabbal és mogyoróhabbal, feketeribiszkével. A torta nevében a „balatoni” jelző, a dél-balatoni régió jellegzetes csonthéjas gyümölcsére, a mogyoróra utal.
 
Magyarország cukormentes tortája
Év	Győztes torta	Győztes cukrász	Győztes cukrászat	Város	Egy szelet (~90 g) torta szénhidrát és energitartalma	Leginnovatívabb receptért különdíj
2012	Almatorta egressel	Zila László	Zila Kávéház	Budapest	25,6 g szénhidrát, 309 kcal	
2013	Ribizlihabos-almás réteges	Nándori László	Nándori Cukrászda	Budapest	8,7 g szénhidrát, 130 kcal	Zabos-barack torta, Horváth Cukrászda
2014	Csokis kaland	Nándori László	Nándori Cukrászda	Budapest	10,6 g szénhidrát, 254 kcal	Bazsalikomos csipkebogyó torta, Horváth Cukrászda
2015	Barackos buboréktorta	Vaslóczki Orsolya	Horváth Cukrászda	Budapest	11,8 g szénhidrát, 278 kcal	Diós-vaníliás csipkebogyó torta, Raj RáchelTortaszalon
2016	Áfonya hercegnő tortája	Pechtol Zsolt	Tortavár Cukrászda	Budapest	8,8 g szénhidrát, 228 kcal	Málnás tükörtorta, Suhajda Cukrászda
Remetei ribizli torta, Frer Cukrászda
2017	Pöttyös Panni	Varga Margit és Puszta Laura	Zazzi Cukrászda	Budapest	6 g szénhidrát, 167 kcal	Homok aranya, Horváth Cukrászda

1 Leier Tímea interjúja ifj. Zila Lászlóval, 2016. augusztus 20.,
https://nullahategy.hu/orszagtorta-mese-ifj-zila-laszloval-tiz-ev-tiz-szelet-finomsag/
